
Koragyermekkori intézményekben dolgozó szakemberek „jó anya” képe egy Nógrád megyei kistelepülésen

Kulcsszavak: jó anyakép; koragyerekkori szolgáltatások; védőnő; terepmunka
A dolgozat egy terepmunka eredményeit mutatja be, mely egy hátrányos helyzetű, etnikailag megosztott Nógrád megyei kistelepülésen a koragyerekkori (0-3 év közötti) intézmények szakembereit vizsgálja résztvevő megfigyelés és félig strukturált interjús módszerekkel. A kutatás a településen működő gondoskodással foglalkozó intézmények és szolgáltatások dolgozóinak gyakorlatai és narratívái, illetve a gondozók és az érintett családok, anyák viszonyának vizsgálatával térképezi fel, hogy a gondoskodás megszervezése hogyan illeszkedik a település társadalmának szövetébe, a lokális hierarchiákba és viszonyrendszerekbe, milyen viszonyokat képez le vagy konstruál.
A kutatás a szakembereket a helyi közvetítő osztály szereplőiként (Éber 2022), „utcai bürokratákként” (Lipsky 1980) értelmezi, akik az állam meghosszabbított kezeként közvetítik az állami szintű szakpolitikákat, szervezik lokális szinten a népességet, ugyanakkor a helyi realitásokat észlelve, a helyi közösségbe beágyazottan teszik mindezt. Az dolgozat egyrészt bemutatja, hogy az érintett szakemberek milyen elvárásokat, mintákat közvetítenek a családok és anyák számára a hétköznapi gyakorlatok során arról, hogy milyen a „jó gondoskodás, nevelés”, milyen a „jó anya”, hogyan határozzák meg az érdemesség feltételeit és ezeken keresztül milyen nemi, etnikai, osztály-egyenlőtlenségeket tükröznek vagy konstruálnak. A dolgozat ezen túl feltárja, hogy a szakemberek a lokalitásban betöltött pozíciója milyen hatással lehet a családok számára közvetített gyakorlatokra és normákra.
A kutatás a Kulturális és Innovációs Minisztérium ÚNKP-23-2 kódszámú Új Nemzeti Kiválóság Programjának a Nemzeti Kutatási, Fejlesztési és Innovációs Alapból finanszírozott szakmai támogatásával készült.

